BDMSร่วง5วันติด! ลบต่ออีก1% คาดกำไร Q2 ชะลอตัวตามฤดูกาล
BDMS ร่วง 5 วันติด! ลบต่ออีก 1.08% ล่าสุด ณ เวลา 10.14 น. ราคาอยู่ที่ 18.40 บาท ลบ 0.20 บาท หรือ 1.08% สูงสุดที่ 18.60 บาท ต่ำสุดที่ 18.20 บาท มูลค่าซื้อขายที่ 587.30 ล้านบาท โบรกฯ แนะ “ถือ” เป้า 20 บาท คาดกำไร Q2 ชะลอตัวตามฤดูกาล แต่จะฟื้นตัวในครึ่งปีหลังจาก high season
19 พ.ค. 2560

ผู้สื่อข่าวรายงานว่า ราคาหุ้นบริษัท กรุงเทพดุสิตเวชการ จำกัด (มหาชน) หรือ BDMS ณ เวลา 10.14 น. ราคาอยู่ที่ 18.40 บาท ลบ 0.20 บาท หรือ 1.08% สูงสุดที่ 18.60 บาท ต่ำสุดที่ 18.20 บาท มูลค่าซื้อขายที่ 587.30 ล้านบาท

ด้านบล.เคจีไอ (ประเทศไทย) ระบุในบทวิเคราะห์ แนะนำ “ถือ” ราคาเป้าหมาย 20 บาท/หุ้น โดยฝ่ายวิจัยผิดหวังกับผลประกอบการงวดไตรมาส 1/60 ของ BDMS ซึ่งมีกำไรสุทธิแค่ 1.97 พันล้านบาท (ลดลง 18.0% จากปีก่อน , ลดลง 0.2% จากไตรมาสก่อน) ดังนั้นฝ่ายวิจัยจึงปรับลดประมาณการกำไรสุทธิปี 2560-2561 ลงเพื่อสะท้อนถึงรายได้ที่ต่ำกว่าที่คาด และค่าใช้จ่ายในการดำเนินงานที่สูงขึ้นในปีนี้และปีหน้า
ทั้งนี้ได้ปรับลดประมาณการกำไรปกติปี 2560-2561 ของ BDMS ลงเหลือ 8.43 พันล้านบาท (ทรงตัว จากปีก่อน) และ 9.16 พันล้านบาท (เพิ่มขึ้น 8.7% จากปีก่อน) ตามลำดับ ดังนั้น เราจึงได้ปรับลดคำแนะนำลงเป็น “ถือ” (จากซื้อ) โดยให้ราคาเป้าหมายใหม่ที่ 20 บาท (คำนวณโดยวิธี DCF ใช้ WACC 8.0% และ TG of 2.0%) จากเดิม 24.80 บาท
อย่างไรก็ตาม ตามปกติธุรกิจของ BDMS จะชะลอตัวตามฤดูกาลในไตรมาส 2 เนื่องจากผู้ป่วยชาวไทยจะน้อยในช่วงเทศกาลสงกรานต์ ในขณะที่ผู้ป่วยชาวตะวันออกกลางก็น้อยเพราะอยู่ในช่วงเทศกาลรอมฎอน ดังนั้น รายได้จึงน่าจะลดลงจากไตรมาสก่อนและทำให้กำไรลดลงจากไตรมาสก่อนตามไปด้วย
ซึ่งเมื่อดูจากข้อมูลสามปีย้อนหลัง ก็พบว่ากำไรสุทธิในไตรมาส 2 ลดลง 30% จากไตรมาสก่อนหน้า แต่ฝ่ายวิจัยคาดว่ากำไรจะดีขึ้นในครึ่งปีหลัง เนื่องจากจำนวนผู้ป่วยทั้งชาวไทยและต่างชาติน่าจะเพิ่มขึ้นในช่วง high season